Harry los baba Sussex tuis om te gaan werk | Netwerk24
Deur Arlene Prinsloo 06 Mei 2019 21:37
Prins Harry gaan sy pasgebore seun en sy vrou in Frogmore-kothuis agterlaat om wél die bekendstelling van die Invictus-spele in Den Haag by te woon.
Chris Ship, koninklike redakteur van die TV-netwerk ITV, het Maandagaand bevestig Harry sal na Den Haag reis.
Gelukkig is Meghan se ma, Doria Ragland, byderhand om te help met haar eerste kleinkind.
Die Invictus-spele word as Harry se "ander baba" bestempel. Dié spele was die prins se geesteskind. Hy het ook die Invictus-spele in 2017 in Toronto gekies om vir die eerste keer saam met Meghan in die openbaar te verskyn.
Die amptelike bekendstelling van die spele, wat in 2020 in Den Haag plaasvind, vind Donderdag plaas.
Die prins sal egter nie 'n nag weg van die huis wees nie. Hy kan eerskomende Donderdag vroegoggend 'n vlug na Nederland haal en dieselfde aand weer terugvlieg.
Prins Harry het die media verras toe hy hulle binne Windsorkasteel se gronde ingelig het dat hy en Meghan 'n seun ryker is. Die prins het voor die perdestalle sy kort nuuskonferensie gehou.Foto: Reuters
Harry sou aanvanklik ook Woensdag 'n amptelike besoek aan Amsterdam bring, maar dié besoek is afgestel weens die botsende mediabelange van Harry en ander senior koninklikes.
Sy pa, prins Charles, en stiefma, Camilla, vertrek ook Woensdag op 'n ampsbesoek aan Duitsland. Hulle sal vermoedelik van die eerste besoekers aan Frogmore-kothuis wees.
Koningin Elizabeth, wat volgens tradisie eerste van die kleinding se geboorte ingelig is, sal ook binnekort haar nuwe agterkleinkind sien.